**Technologijų ekspertas: jeigu „Apple“ siūlo tokią ateitį, geriau pasilikti praeityje**

*Erik Murin, telefonų taisyklos „Can’t Stop“ plėtros vadovas*

Ir vėl tas pats. Ruduo. Blizgūs ekranai, nušlifuoti pristatymai ir pažadas, kad štai „iPhone 17“ pagaliau tikrai pakeis jūsų gyvenimą. Jis turi naują, greitesnį procesorių – juk „iPhone 16“ jau veikė per lėtai, tiesa? Jis turi kiek geresnę kamerą, kuri dokumentus jūsų biure nufotografuos dar geriau nei senasis telefonas. Nuostabu.

Aš nuoširdžiai džiaugiuosi dėl Timo Cooko ir jo komandos. Eilės dėl naujųjų „iPhone“ tokios, kokių nematėme jau daugybę metų, technologijų ekspertai nenustoja kalbėti ir rašyti apie naująją telefonų seriją, ypač apie itin ploną ir brangų „iPhone 17 Air“. Bet kol visas pasaulis tarsi sulaikęs kvapą, man kiek keista – kodėl mes vis dar pakliūvame į tas pačias marketingo pinkles?

**Betgi kameros! Procesoriai! Inovacijos!**

Gamintojai mus vilioja naujomis funkcijomis. Geresnės kameros! Spartesni procesoriai!

Bet atsakykite sau sąžiningai: ką jūs veikiate su savo telefonu? Skambinate. Naršote internete. Žiūrite „tiktokus“. Fotografuojate savo vaikus, katiną ar geriausiu atveju atostogų peizažus. Retkarčiais pažaidžiate kokį žaidimą.

Taip, „iPhone 17“ serija (išskyrus „Air“) turi fantastišką kamerą. Bet ar jūsų trejų metų senumo flagmano kamera yra bloga? Galiu užtikrinti, kad daugelis skirtumo net nepastebėtumėte, nes bent jau dieną visos šiuolaikinės telefonų kameros pasiekia beveik vienodą rezultatą. Juk naktine miestų fotografija užsiima retas.

Tad net ir kokiu „iPhone 13 Pro“ fiksuojamos nuotraukos yra pakankamos kokybės jūsų „Instagram Stories“. Nebent planuojate spausdinti savo nuotraukas ant reklaminių stendų? Labai tuo abejoju.

Dar didesnis melas, kuriuo tikite, yra pasakos apie supergalingus lustus. Pirkti naują telefoną dėl jo procesoriaus daugeliui yra tas pats, lyg pirkti „Formulės 1“ bolidą tam, kad nuvažiuotum į artimiausią „Maximą“ piko valandą. Jūsų senas telefonas ir taip be vargo susitvarko su visomis kasdienėmis užduotimis.

Ir svarbiausia – programinė įranga. Baigėsi laikai, kai po dvejų metų telefonas nebegauna atnaujinimų. Dabar tiek „Apple“, tiek rimtesni „Android“ gamintojai, tokie kaip „Samsung“ ar „OnePlus“, užtikrina saugumo ir funkcionalumo atnaujinimus 5, 6, kartais net 7 metus. Jūsų trejų metų senumo telefonas tebegauna naujausią programinę įrangą. Jis nėra pasenęs.

**„Bet jis sulėtėjo! Ir baterija nelaiko!“**

Tai pagrindiniai, geležiniai ir, atrodo, nepaneigiami argumentai. Po dvejų metų jūsų išmanusis tampa vis mažiau išmanus. Ryte pakrauni – po pietų jau ieškai laido. Bandai atidaryti tris programėles iš karto – ir jis pradeda strigti. Viskas. Diagnozė aiški: laikas atsinaujinti.

Sustokite. Jūsų telefonui greičiausiai viskas gerai. Jis „nepaseno“ ir „nesugedo“. Jam tik reikia pakeisti vieną vienintelę detalę. Bateriją.

Taip, taip, tą mažą ličio jonų elementą, kuris natūraliai dėvisi su kiekvienu įkrovimo ciklu. Tai ne gamintojo sąmokslas (nors kartais taip atrodo), o tiesiog chemija. Kai baterijos talpa ir atiduodama galia krenta, operacinė sistema – tiek „iOS“, tiek „Android“ – pati pradeda lėtinti procesoriaus darbą. Kodėl? Kad apsaugotų telefoną nuo staigaus išsijungimo esant didesnei apkrovai.

Rezultatas? Jums atrodo, kad telefonas „stringa“ ir „lėtėja“. Bet tikroji problema – ne procesorius, o pavargusi baterija. Jūs neperkate naujo automobilio, kai nusidėvi padangos, tiesa? Tai kodėl perkate naują telefoną, kai nusidėvi baterija?

**Gydymas, kainuojantis kaip vakarienė gerame restorane**

Prieš kelis mėnesius mano paties „Oppo Find X5 Pro“ – taip, pagal naujausius standartus jau muziejinis eksponatas – pradėjo ožiuotis. Krauti reikėdavo keletą kartų per dieną. Kartais imdavo ir „susimąstydavo“ lygioje vietoje. Pirma mintis – automatinė, išmuštruota metų metus: „Na, štai, laikas dairytis naujo.“

Bet tada įsijungė kitas – racionalesnis balsas. Nusprendžiau tiesiog pakeisti bateriją – toks procesas trunka tik apie 20 minučių, o baterijos pakeitimas dažnai kainuoja vos apie 100 eurų.

Ir žinote, kas nutiko? Stebuklas. Telefonas atgimė. Jis ne tik vėl laiko visą dieną be jokių problemų, bet ir veikia lygiai taip pat greitai, kaip ir pirmąją dieną, kai išpakavau jį iš dėžutės. Visi lėtesni veiksmai dingo.

Aišku, galėjau tiesiog nusipirkti naują telefoną – flagmanai šiais laikais kainuoja mažiausiai 1 000 eurų. Na, bet šįkart sumokėjau 100 eurų. Skirtumas, už kurį galima nusipirkti lėktuvo bilietus ir dar liktų ledams.

**Nepirkite tik tam, kad pirktumėte**

Dvejų metų atnaujinimo ciklas yra naudingas tik dviem šalims: telefonų gamintojams ir mobiliojo ryšio operatoriams, kurie jus įsodina į naują 24 mėnesių sutartį su „nuolaida“ įrenginiui. Tai puikiai veikianti mašina, sukurta ne jūsų patogumui, o pinigų melžimui. Dar juokingiau, jeigu sugalvosite pirkti naująjį „iPhone 17 Air“, kurio vienintelis privalumas – plonas korpusas. Na, o ir baterija, ir kamera daugeliu atveju pasirodys prasčiau nei 2 ar 3 metų flagmane.

Tad kai kitą kartą vėl jums sukirbės mintis, kad jūsų telefonas „paseno“, neskubėkite atiduoti tūkstančio eurų už blizgantį stiklo ir metalo gabalą, kurį naudosite lygiai taip pat, kaip ir senąjį telefoną.

Patikėkite, daugelis žmonių šiais laikais gali naudoti savo telefoną mažiausiai 5 metus. Geriau sutaupytus pinigus išleiskite kelionei. Bent jau turėsite ką fotografuoti. Net ir su ta „pasenusia“ kamera.